BG Официален вестник на Европейския съюз C 9/65

Становище на Комитета на регионите „Европейският план за действие за електронно управление през периода 2011—2015 г.“

2012/C 9/12

КОМИТЕТЪТ НА РЕГИОНИТЕ

— приветства изготвянето на Европейския план за действие за електронно управление през периода 2011-2015 г. Сред приоритетите на този план са трансграничните услуги, укрепването на правата на потребителите, повторната употреба на информацията в обществения сектор (ИОС), електронното участие, единният пазар на онлайн услуги, екологосъобразното управление и оперативната съвместимост; във всички тези области общините и регионите са едновременно заинтересовани страни, доставчици и бенефициери;

— приветства усилията на европейските администрации да дадат повече възможности на гражданите и бизнеса чрез услугите на електронното правителство, както и по-големия достъп до публична информация и подобряването на прозрачността. Комитетът подкрепя всички усилия да се повиши участието на гражданите в политическия процес, да се подобри мобилността в рамките на единния пазар и да се премахнат бюрократичните пречки за обществеността;

— изтъква, че Европейският план за действие за електронно управление може значително да допринесе за преодоляване на цифровото разделение и за постигане на целите на стратегията „Европа 2020“, като успоредно с това спомогне за посрещане на редица ключови социални, културни и икономически нужди на европейската общественост;

— подчертава, че макар софтуерът с отворен код да се радва на все по-голям успех на пазара, отворените стандарти и отворените интерфейси са също така фактор от ключово значение за пренасянето и използването на информация и за оперативната съвместимост между организации, системи и устройства.

Докладчик Ján ORAVEC (SK/ЕНП), кмет на град Štúrovo Отправен документ Съобщение на Комисията до Европейския парламент, Съвета, Европейския икономически и социален комитет и Комитета на регионите относно „Европейския план за действие за електронно управление през периода 2011-2015 г. Оползотворяване на ИКТ за подпомагане на интелигентно, устойчиво и новаторско управление“ COM(2010) 743 окончателен

I. ПОЛИТИЧЕСКИ ПРЕПОРЪКИ

Информационното общество (ИО) е мощен ускорител на икономическия и социалния прогрес. Признавайки този факт, всички страни и региони по света включват в своите планове за развитие стимули за ИО и се опитват чрез намеса на публичния сектор да ускорят изграждането на инфраструктура за информационни и комуникационни технологии (ИКТ), подкрепят създаването на съдържание, ускоряват предлаганите услуги и подпомагат гражданите в усилията им да използват в по-голяма степен тези нови технологии. Европа е сред световните пионери в това отношение и плановете ѝ трябва да бъдат подкрепени чрез участието на МРВ.

Европейският план за действие за електронно управление през периода 2011-2015 г. трябва да се разглежда като практическо въплъщение на целите на Програмата в областта на цифровите технологии за Европа. Бариерите пред по-динамичното увеличаване на потенциала на ИКТ, които са довели до тези инициативи, са повече от очевидни в Европа. Особено важно е да се осигури по-добър достъп на местните и регионалните власти до иновационните технологии, които са най-близки до гражданите и осигуряват услуги на местно равнище. Следва да се извлекат поуки от минали проекти, които не са успели да постигнат очакваните резултати.

Комитетът на регионите подкрепя

1. предложения в рамките на Европейския план за действие за електронно управление, тясно свързани с местните и регионалните власти, които трябва да използват ИКТ като важна част от развитието на плана. Приоритетите на новата стратегия на местно и регионално равнище могат да подпомогнат качеството на живот и социалната и икономическата дейност на гражданите и да стимулират развитието на по-ефективни и персонализирани обществени услуги, както и местните предприятия. Съществуват редица начини, по които регионите и градовете могат да подкрепят пълното оползотворяване на този потенциал;

2. една от основните цели на плана за действие е насърчаването на електронното включване, т. е. приобщаващо, регионално и социално справедливо информационно общество, което използва ИКТ за повишаване на конкурентоспособността и подобряване на обществените услуги;

3. участието на местните и регионалните власти в широко сътрудничество за подобряване на оперативната съвместимост на системите за управление и повишаване на ефективността при предоставяне на обществени услуги (1).

Комитетът на регионите приветства

4. изготвянето на Европейския план за действие за електронно управление през периода 2011-2015 г. Сред приоритетите на този план са трансграничните услуги, укрепването на правата на потребителите, повторната употреба на информацията в обществения сектор (ИОС), електронното участие, единният пазар на онлайн услуги, екологосъобразното управление и оперативната съвместимост; във всички тези области общините и регионите са едновременно заинтересовани страни, доставчици и бенефициери;

5. усилията на европейските администрации да дадат повече възможности на гражданите и бизнеса чрез услугите на електронното правителство, както и по-големия достъп до публична информация и подобряването на прозрачността. Комитетът подкрепя всички усилия да се повиши участието на гражданите в политическия процес, да се подобри мобилността в рамките на единния пазар и да се премахнат бюрократичните пречки за обществеността;

6. подхода за обслужване „на едно гише“, който беше възприет в няколко държави-членки. Създаването на такива центрове за обществено административно обслужване в целия ЕС ще бъде от основно значение за гражданите и за предприятията в държавите-членки. Необходимо е обаче най-напред да бъдат създадени съответните условия за електронно управление и едновременно с това да се направи пълна оценка на прилагането на Директивата за услугите на ЕС;

7. полезната работа за насърчаване и наблюдение на общественото здраве, особено в райони, които са отдалечени или трудно достъпни. Разработването и осъществяването на националните програми за цифровизиране на здравното обслужване в държавите-членки ще улесни до голяма степен осигуряването на здравни услуги на местно, регионално или трансгранично равнище.

Комитетът на регионите подчертава, че

8. местните и регионалните власти играят важна роля в този процес, с оглед на което: — Европейската комисия и държавите-членки следва да вземат необходимите мерки, за да гарантират, че местните и регионалните власти са включени пълноценно и ефективно в управлението на инициативи, свързани с ИКТ (2); — потенциалът на Европа за разработване на услуги в областта на ИКТ в публичния и в частния сектор следва да бъде изцяло оползотворен, като ИКТ следва да се използват като средство за подобряване на услугите на местните и регионалните власти в области като здравеопазването, образованието, обществените поръчки, сигурността и социалните услуги. Подкрепяните от ЕС публично-частни партньорства между местни и регионални власти и МСП, разработващи ИКТ за обществени услуги, могат да послужат като отличен крайъгълен камък за изграждане на умения и знания на местно равнище в ЕС (3); — при по-нататъшното развитие на инфраструктурата и услугите в рамките на Европейския план за действие за електронно управление ще бъде изключително важно да се гарантира спазването на всички свързани със сигурността изисквания за поверителност, достъпност и интегритет на всяко равнище, за да се осигурят оптимални равнища на неприкосновеност на личния живот и защита на личните данни и да се предотврати непредвидено от закона проследяване на лична информация и профилиране (4), включително предпочитания при пазаруване, медицински статус, здравни досиета и др., и да се гарантира, че системата за преработка и съхраняване на информация не може да бъде атакувана по нито един от вече известните начини; — развитието на трансграничните обществени услуги означава, че участващите проекти за ИТ трябва да обхващат аспекти като оперативната съвместимост и електронната идентификация на гражданите (Stork), електронния подпис, електронното връчване на документи и други елементи на електронното управление, така че те да се разглеждат в европейски контекст; това също е основна предпоставка за повишаване на индивидуалната мобилност на гражданите в ЕС. Оперативната съвместимост е основна част от трансграничните услуги на публичните власти и изисква международен подход, излизащ извън обхвата на местните власти; — с регионалните и местните власти следва системно да се провеждат консултации при разработването, изпълнението и управлението на мерките за въвеждане на електронното управление в Европа. Регионите и общините следва да бъдат признати, наред с държавите-членки, за основни създатели на иновации в ИКТ в различни звена на правителствата и администрациите (5);

9. приемането на мерки за рационализиране, модернизиране и намаляване на административната тежест като приоритетна ос на действията за намаляване на разходите, рационализирането и опростяването на административните процедури и услуги, би довело до засилване на икономическата дейност, намаляване на бюрократичните формалности и тежести и същевременно би улеснило отношенията между гражданите и администрацията, допринасяйки за намаляване на административните разходи за предприемаческите дейности, за подобряване на конкурентоспособността на предприятията и за насърчаване на тяхното развитие;

10. основните принципи на плана за действие – откритост, гъвкавост и сътрудничество в отношенията между европейските публични администрации и обществеността – са от изключителна важност за успешното му изпълнение;

11. тук идеята за прозрачност е особено важна, тъй като „държавите-членки ще предоставят на гражданите електронен достъп до съхраняваните за тях лични данни, когато тези данни са налични в електронна форма“ (6). Те и сега имат право на достъп до тези данни. Въпреки това Комитетът на регионите изразява резерви относно предложението на Комисията от 2014 г. нататък гражданите да бъдат уведомявани автоматично по електронен път при автоматична обработка на техните данни. Подобна информация следва да им се предоставя само в случай, че това е целесъобразно за тях и свързаните с това разходи са пропорционални на ползите;

12. по-активното участие на местните и регионалните власти ще спомогне за оползотворяване на пълния потенциал на повторната употреба на информацията в обществения сектор, тъй като местните и регионалните власти могат да играят важна роля в подкрепата на това използване за подобряване на конкурентоспособността и за създаване на нови работни места (7);

13. Европейският план за действие за електронно управление може значително да допринесе за преодоляване на цифровото разделение и за постигане на целите на стратегията „Европа 2020“, като успоредно с това спомогне за посрещане на редица ключови социални, културни и икономически нужди на европейската общественост (8);

14. въвеждането в Европа на принципа, съгласно който данните на хората и данните за предметите се регистрират само веднъж, без да е необходимо всеки път да се попълват формуляри, ще допринесе значително за премахване на излишните бюрократични пречки за обществото и като цяло ще намали разходите на държавната администрация. Във връзка с това трябва да се следи да бъдат спазени правните изисквания, свързани с защитата на данните;

15. основно изискване за по-добро използване на ИКТ е премахването на неравенството, което все още съществува в редица региони на Европейския съюз и по-специално в най-отдалечените региони, по отношение на достъпа на хората и степента на оборудване. Това е особено характерно за местните и регионалните власти, при които има съществени разлики не само между различните региони в страната, но и между местните власти в зависимост от техния размер. Съществува тенденция малките градове и села да изостават в мобилизирането на техническия, организационен и кадрови капацитет, необходим за разширяване на използването на ИКТ. Ето защо следва да се направят първи стъпки за предлагането на единни платформи за предоставяне на местни и общински консултантски услуги под формата на софтуер като услуга (SaaS). Това предполага използване на текущите разработки в областта на ИТ, като например виртуализация и изчислителни облаци, което ще намали разходите и времето, необходимо за осъществяване на проектите. Тези разработки следва да се основават най-вече на съществуващите платформи и на използването на софтуер с отворен код;

16. в документа трябва да се подчертае по-специално необходимостта от преодоляване на пропастта между регионите или поне от спиране на нейното разширяване. Ясно съзнаваме опасността проектите за електронно управление да бъдат одобрявани и прилагани само в определени региони;

17. плавните трансгранични услуги, позволяващи на предприятията да доставят продукти и услуги в целия ЕС (SPOCS - опростени процедури онлайн за трансгранични услуги) чрез лесни електронни обществени поръчки (PEPPOL – Общоевропейско електронно възлагане на обществени поръчки), ще бъдат голям стимул за по-нататъшното развитие на бизнеса в ЕС;

18. макар софтуерът с отворен код да се радва на все по-голям успех на пазара, отворените стандарти и отворените интерфейси са също така фактор от ключово значение за пренасянето и използването на информация и за оперативната съвместимост между организации, системи и устройства;

19. местните и регионалните власти имат ключова роля за увеличаване на достъпа до широколентов интернет в регионите, където пазарните механизми се оказват недостатъчни за изграждането му (9);

20. подкрепя резолюцията на Европейския парламент от 6 юли 2011 г. относно „Европейския широколентов достъп: да инвестираме в стимулиран от цифровите технологии растеж“ (10) и по-специално позицията, че едно задължение за универсална услуга би допринесло значително за изграждане на широколентовите комуникации в селските райони;

21. достъпът до висококачествени широколентови услуги на разумни цени може да подобри наличието и качеството на услугите, предоставяни от местните и регионалните власти и да улесни продуктовия маркетинг за микропредприятията и МСП. Очаква се от по-широко разпространения и по-бърз достъп до широколентови услуги да извлекат значителна полза отдалечените региони и общини, особено най-отдалечените от тях (11);

22. така достъпът до цифровия дивидент би позволил неудобствата, свързани с отдалечеността на селските райони, да се компенсират чрез по-добра комуникация между администрацията и ползвателите – както за лични, така и за търговски цели (12);

23. услугите на електронното управление, които предстои да се развиват, следва да обхващат области като: контактите между ползвателите и административните органи; приноса на административните органи към насърчаването на обществения дебат (като например разпространение на важна обществена информация, обществени форуми, онлайн консултации и в по-широк смисъл – нови механизми за консултация на гражданите); отношенията между предприятията и административните органи (като например декларации за социални данни, декларации за наемане на работници, трансфер на данъчни и счетоводни данни); прилагането на техниките на електронната търговия в сферата на обществените поръчки (електронни обществени поръчки); новите методи на работа и организация в администрацията (трансформация на длъжностите, съвместна работа, работа от разстояние);

24. следва бързо да се вземат мерки за осигуряване на достъп на всеки гражданин на ЕС до основни широколентови услуги до 2013 г. и на бърз и свръхбърз широколентов достъп до 2020 г., в съответствие с поетите от ЕС ангажименти в Програмата в областта на цифровите технологии за Европа;

25. когато става дума за използване на потенциала на електронното управление за намаляване на въглеродните емисии, регионите и градовете могат да играят водеща роля при определянето на местните възможности за ИКТ за действие, споделянето на най-добрите технологични практики, набелязването на партньорите по проекта, разпределянето на финансовите средства за инвестиране в ИКТ, измерването на напредъка и разпространяването на информация за успешните реализации.

Комитетът на регионите отбелязва, че

26. секторът на услугите има особено значение за оползотворяване на предимствата на ИКТ, тъй като сектори като търговията на едро и дребно, финансовите и бизнес услугите са сред най-важните инвеститори в ИКТ (13);

27. продължаващото цифрово разделение влошава социалното изключване и икономическите различия. Следователно създаването на равни възможности в цифровата област е жизненоважно по социални и икономически причини. Във връзка с това електронното включване е от ключово значение за постигане на целите на Европейския план за действие за електронно управление през периода 2011-2015 г., а оттам и на целите на стратегията „Европа 2020“ (14) в областта на социалното и икономическото развитие;

28. осигуряването на защита на неприкосновеността на личния живот зависи от определени фактори, включително структурата на органите в обществения сектор (по-голямата част от които са на местно равнище), сближаването на законодателството на ЕС, изграждането на новаторска култура сред длъжностните лица в публичните органи, включително чрез използване на общ етичен кодекс, както и управлението на приложения на основата на ИКТ (15);

29. в процеса на изграждане на инфраструктурата за интернет и разработване на услугите е необходимо да се гарантира спазването на всички изисквания за сигурност на всяко равнище. Това ще осигури оптимална степен на неприкосновеност на личния живот и защита на личните данни и ще предотврати неразрешеното проследяване на лична информация и изготвянето на профили, включително информация за предпочитанията при пазаруване, медицински статус, здравни досиета и др. (16);

30. местните и регионалните власти имат основна роля в борбата с киберпрестъпленията и в защитата на сигурността на данните. Те следва да участват в събирането на данни за статистиката на киберпрестъпленията и в обучението на персонала;

31. във връзка с принципа за конкурентен пазар на ИОС е важно да се гарантира, че по отношение на частните доставчици на услуги се прилагат същите условия като към публичните институции, да се осигури достъп на частни потребители до публични данни и ясно да се посочат условията, при които тези данни могат да се използват за търговски цели (17);

32. в управлението на процесите, стоящи в основата на Европейския план за действие за електронно управление и свързаните с него публични политики, е изключително важно да се предприемат координирани действия от страна на Европейския съюз, държавите-членки и местните и регионалните власти при пълно спазване на принципа на субсидиарност, както КР посочи в своята Бяла книга за многостепенното управление (18).

Комитетът на регионите отбелязва, че

33. социалните партньори, МРВ и правителствата трябва да работят заедно, за да се гарантира, че ще се задвижи добродетелен цикъл от подобряване на работата на човешките ресурси, организационни промени, ИКТ и производителност, както и че ИКТ се разработват и използват ефективно. Политически мерки, целящи увеличаване на елементарната грамотност в областта на ИКТ, изграждане на умения за работа с ИКТ на високо ниво, насърчаване на ученето през целия живот в тази област и обогатяване на управленските умения и уменията за изграждане на мрежи, необходими за ефективното използване на ИКТ, са особено важни (19) и са част от основните правомощия на МРВ;

34. в това съобщение Европейската комисия обяви впечатляващ брой действия, които да бъдат предприети в рамките на плана за действие за електронно управление;

35. предвидените в съобщението мерки и действия като такива явно не повдигат никакви въпроси за съответствието си с принципа на пропорционалност, тъй като не отиват по-далеч от необходимото за постигане на поставените цели. Произтичащото от мерките допълнително бреме за държавите-членки трябва да бъде намалено до минимум и да бъде подложено на анализ за икономическа ефективност;

36. предложените форми на действие (меки политически мерки) са максимално прости, с цел постигане на набелязаните цели, и оставят място за максимален брой национални (в това число регионални) решения;

37. конкретните мерки, които трябва да бъдат изпълнени, ще трябва да бъдат внимателно наблюдавани и оценявани, за да се гарантира, че не надхвърлят необходимото за постигане на поставените цели, че държавите-членки запазват в максимална степен възможностите си за вземане на решения и че предприятията не са обременени без необходимост. За тази цел трябва да се въведе система за мониторингови процедури;

38. нарушаването на сигурността е заплаха за комуналните услуги (местно водоснабдяване, енергетика, зелени енергийни дружества и др.);

39. управлението на изменението на климата е сред най-важните политически предизвикателства пред местните и регионални власти в следващите години и че за да се постигнат амбициозните цели за 2020 г., трябва да се гарантира, че свързаните с ИКТ решения са леснодостъпни, а и напълно мобилизирани;

40. регионите, подобно на малките и големите общини, са основни участници в областта на ИКТ, защото носят отговорност за редица дейности, отнасящи се до планирането, издаването на разрешителни, инвестирането, обществените поръчки, производството и потреблението. Транспортът, жилищното настаняване, обществените сгради и съоръженията за обществено осветление, които се планират и осигуряват от местните и регионалните власти, са области, в които могат да бъдат постигнати значително намаляване на СО2 и икономия на енергия. Освен това огромният потенциал на ИКТ за подобряване на енергийната ефективност повишава конкурентоспособността на Европейския съюз и разширява икономическите възможности на местно и регионално равнище.

Комитетът на регионите препоръчва

41. Европейската комисия и правителствата на държавите-членки активно да насърчават включването на МРВ в използването на свързаните с ИКТ иновации в публичния сектор, а именно чрез насърчаване на най-добрите европейски практики и осигуряване на консултации и методически препоръки (20);

42. да бъде предоставено всеобхватно обучение за целия персонал, особено за техническите специалисти (напр. мрежови и системни администратори, лицата за осигуряване на сигурност, поверителност и т.н.), за персонала, работещ пряко с процедури за сигурност, включващи различни методологии, и персонала, общо или непряко ангажиран в кампании за нововъведения и модернизация (напр. преподаващ електронна грамотност на потребители) по въпроси, свързани с доверието и сигурността (21);

43. Европейската комисия да разработи оценка на въздействието на информацията и тя да бъде включена в етичния кодекс на междуправителствените отношения, за да се оцени въздействието на новите политики и новото законодателство върху общините и регионите, което изисква промяна в управлението на информацията и адаптиране на новите технологии. Оценката на въздействието във връзка с информационните системи има за цел: — определяне на достатъчно ранен етап дали законодателството е изпълнимо на практика; — проучване на това, как съставните елементи на електронното управление могат да допринесат за гладкото протичане на процеса на изпълнение; — определяне на степента на оказване на необходимата подходяща подкрепа при изпълнението, предвид настоящата степен на развитието и на способността за адаптиране на общините;

44. да се постави по-силен акцент върху повишаване на осведомеността на регионално и местно равнище, предвид липсата на знания и/или механизми за определяне на наличната за повторна употреба информация, и да се помогне на публичните органи да действат по-прозрачно и да насърчават повторната употреба на ИОС (22);

45. местните и регионалните власти в Европа да използват пълноценно възможностите на ИКТ, за да посрещнат предизвикателствата, свързани със застаряване на населението, и по този начин да подобрят качеството на живот на възрастните хора, за да могат те да останат интегрирани в местните общности и да насърчават местната и регионалната конкурентоспособност чрез предоставянето на персонално ориентирани услуги (23).

Брюксел, 12 октомври 2011 г. Председател на Комитета на регионите Mercedes BRESSO

(1) CdR 10/2009 fin.

(2) CdR 283/2008 fin.

(3) CdR 156/2009 fin.

(4) CdR 104/2010 fin.

(5) COM (2009) 116 окончателен.

(6) COM(2010) 743 окончателен.

(7) CdR 247/2009 fin.

(8) CdR 14/2010 fin.

(9) CdR 5/2008 fin.

(10) http://www.europarl.europa.eu/sides/getDoc.do?pubRef=-//EP//TEXT+TA+P7-TA-2011-0322+0+DOC+XML+V0//BG.

(11) CdR 252/2005 fin.

(12) CdR 14/2010 fin.

(13) The Economic Impact of ICT Measurement, Evidence and Implications („Икономическото въздействие на информационните и комуникационни технологии – измерване, доказателства и последици“) – OECD Publishing (2004 г.).

(14) COM(2010) 2020.

(15) CdR 247/2009 fin.

(16) CdR 247/2009 fin.

(17) CdR 247/2009.

(18) CdR 89/2009 fin.

(19) The Economic Impact of ICT Measurement, Evidence and Implications (Икономическото въздействие на информационните и комуникационни технологии – измерване, доказателства и последици) – OECD Publishing (2004).

(20) CdR 156/2009 fin.

(21) CdR 104/2010 fin.

(22) CdR 247/2009.

(23) CdR 84/2007 fin.